|  |  |
| --- | --- |
| Hajdúszoboszlói Polgármesteri Hivatal Városfejlesztési Iroda4200 Hajdúszoboszló, Hősök tere l. www.hajduszoboszlo.eu |  …………………………sorszám |
| Ügyiratszám: HSZ/6653/2024.A 2024. március 21-i testületi ülés jegyzőkönyvének melléklete | Ügyintéző: | Kovács Gergő Lajos városfejlesztési ügyintéző |
| Törvényességi ellenőrzést végezte (jegyző/aljegyző kézjegye): |  |
| Megtárgyalja (bizottságok megnevezése): | Városfejlesztési és Műszaki Bizottság Pénzügyi és Gazdasági BizottságMezőgazdasági és Környezetvédelmi Bizottság |
| Döntés jellege: | minősített többség Mötv. 42.§ 1. |

## E L Ő T E R J E S Z T É S

**hulladékfelszámolási pályázaton való részvételre**

**Tisztelt Képviselő-testület!**

**Tisztelet Bizottságok!**

A Nemzeti Hulladékgazdálkodási Koordináló és Vagyonkezelő Zrt. (NHKV Zrt.) jogi személyek részére országos szinten **„Tisztítsuk meg az országot II.” hulladékfelszámolási pályázatot** hirdet, amelynek célja, hogy a pályázattal érintett, közforgalom elől el nem zárt területeken fellelhető, jogellenesen elhelyezett, vagy elhagyott hulladékot felszámolja, továbbá olyan ingatlanvédelmi rendszerek kiépítését támogassa, melyek alkalmasak az ismételt illegális hulladéklerakás vagy elhagyás keletkezésének megelőzésére.

Pályázat tárgya:

Pályázatot többek között a települési önkormányzatok is benyújthatnak a saját tulajdonban és köztulajdonban álló, az önkormányzat kezelésébe, vagyonkezelésébe tartozó területek megtisztítására – ideértve a használati, bérleti és egyéb jogviszonyokat is –, amelyek esetében a megtisztításhoz szakmai feladattervben kifejtendő közérdek fűződik (pl. kerékpárutak, egyéb utak).

Önkormányzatok a területtisztítás mellett ingatlanvédelmi eszközök, rendszerek kiépítésére, bővítésére is pályázhatnak. A pályázat kiírója az ingatlanvédelmi rendszerek esetében az alábbiakat támogatja:

* nem elektronikus sorompók kiépítése, beüzemelése az utak és behajtási lehetőségek lezárása érdekében;
* a tulajdonos által a terület őrzése érdekében kamera vagy kamerarendszer kiépítése, telepítése;
* meglévő – jelen pályázat szerinti – funkcióját nem, vagy nem megfelelően ellátó sorompó vagy kamera, kamerarendszer bővítése. Bővítés keretében kizárólag a meglévő eszközrendszernél magasabb minőségű, és/vagy nagyobb számú, hatékonyabb, a pályázat céljainak elérését támogató eszköz, rendszer támogatható, indoklás mellett. Ebbe feltehetően nem fér bele a vadkamerák telepítése, melyet még egyeztet az iroda a pályázat kiírójával.

Az önkormányzatok az igényelhető támogatás maximum 40%-át használhatják fel az ingatlanvédelmi eszközök, rendszerek kiépítésére, bővítésére.

A Kedvezményezett az (ismételt) illegális hulladéklerakás megelőzése érdekében a kialakításra kerülő vagyonvédelmi rendszert köteles – saját költségen – legalább a megvalósítási időszak végét követő 5 (öt) évig üzemeltetni. A Kedvezményezettnek a fenntartási időszak végén a telepített eszköz használatra alkalmas állapotát fenntartási jelentés keretében igazolnia kell.

Pályázat keretösszege, a támogatás formája és mértéke:

Rendelkezésre álló keretösszeg: 1,8 Mrd Ft, a pályázati keretösszeg legfeljebb 60%-a fordítható önkormányzatok pályázatának támogatására. Egyszeri, vissza nem térítendő pénzbeli támogatás, melynek rendelkezésre bocsátása egy összegben történik. A pályázónként maximálisan igényelhető támogatási összeg önkormányzatok esetében 75 M Ft.

Elszámolható költségek:

* pályázat végrehajtásához közvetlenül szükséges és indokolt kisértékű eszközök (például, de nem kizárólagosan: zsák, kesztyű, kötöző, lapát, szemétszedő csipesz) beszerzése a támogatási összeg legfeljebb 2,5%-a mértékéig, de legfeljebb 1 millió forint összegben;
* a hulladék összegyűjtéséhez és elszállításához szükséges nagy értékű eszközök (például, de nem kizárólagosan: daru, markoló, szállító eszköz) bérlésére, szolgáltatás igénybevétele;
* a hulladék átmeneti tárolásának, őrzésének, válogatásának költségei, valamint a kapcsolódó hatósági eljárások költségei, díjai, a hulladéklerakás díja;
* projektmenedzsment költségek (saját projektszervezet által és szolgáltatás igénybevétele esetén is) a támogatási összeg legfeljebb 2,5%-a mértékéig, de legfeljebb 1 millió forint összegben.

Az igényelhető támogatás maximális összege a jogellenesen elhelyezett, vagy elhagyott hulladék felszámolása (a hulladék területen történő összegyűjtése, elszállítása és begyűjtött hulladék kezelése és az ehhez kapcsolódó összes költség) vonatkozásában **legfeljebb bruttó 45.000,- Ft/m3**.

A hulladék - pályázattal érintett helyrajzi számú ingatlanon történő - összegyűjtésével kapcsolatos költségekre nyújtott támogatásrész összege nem haladhatja meg a jogellenesen elhelyezett vagy elhagyott hulladék felszámolására fordított támogatási összeg 25%-át.

Egy pályázó legfeljebb egy pályázat benyújtására jogosult több elszállítási cím (hrsz) esetében is, a fentiekben megadott támogatási összeg értékhatáráig. Egy hrsz (elszállítási cím) vonatkozásában legfeljebb 1 pályázat nyújtható be.

**A pályázat benyújtása 2024. március 18. 8:00 órától a keret kimerüléséig, de legkésőbb 2024. március 27. 24:00 óráig lehetséges.**

A pályázó a pályázatok elbírálását követően értesül a támogatás megítéléséről, vagy elutasításáról, pozitív elbírálás esetén Támogatói okirat kerül kiállításra.

A pályázat késői meghirdetése, és a benyújtási határidő rövidsége miatt azon helyszínek felmérését tervezzük, melyeken gyakori az illegális hulladék elhagyása, valamint az általunk és Városgazdálkodási Nonprofit Zrt. által nyilvántartott, szennyezettebb útszakaszok, dűlőutak és erdőszélek lesznek a pályázat szempontjából megfelelő helyszínek. Pályázni a ténylegesen szennyezett terület vonatkozásában lesz lehetőség.

A pályázatban mentesítésre „alkalmas” helyszínek a gyakori illegális hulladéklerakás miatt a következők lehetnek:

* Sósvíztározó területe;
* Böszörményi út két oldala;
* Soós dűlő eleje;
* Korpád dűlő eleje;
* Erdő dűlő egyes szakaszai;
* Csatornakert területén a Cseresznye dűlő kertek és gyep közötti árok két oldala;
* Kötelesi út - 4 sz. főút két oldala;
* Debreceni útról nyíló dűlőutak eleje;
* a régi 4-es főút felhagyott szakasza (kizárólag a pihenőig, mert az van a város közigazgatási területén);
* Kösipart dűlő kanyar utáni szakasza;
* Tessedik Sámuel utca út menti erdősáv;
* Kötelesi utca mögött elhelyezkedő Határ út utáni terület;
* Libagát utcai erdősáv.

Az ismereteinkre alapozva, valamint a jelzett területek részletes feltérképezése és az ott tapasztalt, fotóval igazolt állapotok alapján kerülnek kiválasztásra azok az ingatlanok, amelyek a pályázat tartalmát képezni fogják. A pályázatokkal kapcsolatos döntést a benyújtási határidő (2024.03.27.) végétől számított legkésőbb 30 naptári napon belül a Támogató írásban hozza meg. A Támogató a döntéstől számított 15 naptári napon belül az online felületen és elektronikus levélben is értesíti a Pályázót a támogatás megítéléséről, annak elutasításáról vagy a keret kimerüléséről.

A pályázatban vállalt feladat megvalósításának kezdetétől a pályázatban vállalt szakmai feladatok elvégzéséig és a támogatási összeg felhasználásának határidejéig tart. A megvalósítási határidő vége 2025. július 15.

Kérjük a Tisztelt Képviselő-testületet/Bizottságokat, a hulladékfelszámolási pályázaton való részvételre vonatkozó előterjesztést megtárgyalni, döntésüket meghozni szíveskedjenek.

**Határozati javaslat:**

***„Hajdúszoboszló Város Önkormányzata Képviselő - testületének …./2024. (III. 21.) határozata***

***Hajdúszoboszló Város Önkormányzatának Képviselő-testülete támogatja a „Tisztítsuk meg az országot II.” hulladékfelszámolási pályázaton való részvételt és az arra vonatkozó pályázat benyújtását a megvalósításhoz szükséges valamennyi felmerülő, elszámolható költséggel.***

***Felelős: Polgármester***

 ***Jegyző***

***Határidő: azonnal.”***

Hajdúszoboszló, 2024. március 18.

Szilágyiné Pál Gyöngyi

 városfejlesztési irodavezető